70 j. getroud toe sterf hul minute ná mekaarWilf Russel (93) en sy vrou, Vera (91) Foto: Leicester Mercury/Stephanie Welch ŉ Egpaar van Leicestershire in die Verenigde Koninkryk se roerende storie raak die harte van duisende aan nadat dié twee, wat 70 jaar lank getroud was, etlike minute ná mekaar oorlede is. Wilf Russel (93) en sy vrou, Vera (91), is die afgelope naweek vier minute na mekaar dood verklaar. Stephanie Welch, die egpaar se kleindogter, het aan die Leicester Mercury-koerant vertel Wilf se gesondheid het drasties agteruitgegaan nadat demensie in 2016 by hom gediagnoseer is. “My ouma kon hom nie meer versorg nie en hy was die laaste jaar in ŉ tehuis waar mense na hom kon omsien,” het sy vertel. “My ouma het hom onlangs gaan besoek en hy het haar glad nie herken nie. Dit was vir haar ŉ groot skok en haar gesondheid het skielik ook agteruitgegaan.” Stephanie is kort daarna in die Leicester Royal Infirmary-hospitaal opgeneem. “Ek het haar Sondag gaan besoek en toe sy haar oë oopmaak, het sy my gevra waar Wilf is. Toe ons later praat, het sy vir my gesê sy laaste woorde aan haar was: ‘Ons is regte pasmaats, nè?’” Wilf is Woensdag om 06:50 oorlede en Vera om 06:54. Volgens Welch het die familie nie vir Vera gesê Wilf is oorlede nie, maar sy meen haar ouma het dit tog geweet. “Ek dink sy het gewag vir hom om te gaan sodat sy by hom kon aansluit. Hulle was ŉ wonderlike egpaar – altyd liefdevol en goed vir almal.” Die egpaar het ontmoet toe Wilf 18 jaar oud was en Vera 16. Hulle het verloof geraak voordat hy in die Tweede Wêreldoorlog gaan veg het en getrou nadat hy teruggekeer het. Hulle word oorleef deur twee seuns, vyf kleinkinders, sewe agterkleinkinders en twee agter-agter kleinkinders. Bron: Mirror